ཉང་ཉི་མ་འོད་ཟེར་གྱིསབོད་ཀྱི་རྒྱལ་པོ་ལ་སྔ་བ་རྗེ་གཉའ་ཁྲི་བཙན་པོ་ཡིན་ཏེ།དེའི་སྐུ་རིང་ལ།གཏམ་རྒྱུད་དང་སྒྲུང་རྒྱུད།སྡེབ་སྦྱོར།བཀའི་ཀུགས།བྲོ་གར།གླུ་གཞས།ཤོན་རྩེད།རྩེད་འཇོ་ལ་སོགས་པ་བྱུང་བ་ཡིནཞེས་འཁོད་པ་ལྟར་བོད་མི་རིགས་ལ་གནའ་བོའི་དུས་ནས་འཛམ་གླིང་མི་རིགས་གཞན་གྱིས་འགྲན་དཀའ་བའི་དམངས་ཁྲོད་རྩོམ་རིག་གི་རྩོམ་ལུས་དང་ནང་དོན་ཕུན་སུམ་ཚོགས་པ་ཞིག་ཡོད་པར་མ་ཟད།དུས་སྐབས་གསར་བའི་ནང་བོད་ཀྱི་དམངས་ཁྲོད་རྩོམ་རིག་གི་ཆེད་མཁས་པ་ཆར་རྗེས་ཀྱི་ཤ་མོ་བཞིན་བྱུང་སྟེ་ཞིབ་འཇུག་གི་གྲུབ་འབྲས་གཡུར་དུ་ཟ་བ་བླངས་པར་བརྟེན།མི་ཆོས་སྤྱི་ཚོགས་ཚན་རིག་གི་རིག་གཞུང་ཚན་ཁག་གཞན་དག་དང་ཀུན་ནས་འགྲན་བཟོད་པ་དང་།མི་རིགས་དང་སྲོལ་རྒྱུན་གྱི་ཁྱད་ཆོས་ཕུན་སུམ་ཚོགས་པ་ཞིག་ལྡན་མོད།མིག་སྔར་བོད་ཀྱི་མཐོ་རིམ་སློབ་གྲྭ་ཁ་ཤས་སུ།དམངས་ཁྲོད་རྩོམ་རིག་གི་རིག་གཞུང་ཚན་ཁག་གི་ཆེད་ལས་མེད་པར་མ་ཟད།དམངས་ཁྲོད་རྩོམ་རིག་ཐད་ཀྱི་སློབ་ཁྲིད་བཙུགས་མེད་པའམ་ཡང་ན་ཞོར་སྦྱོང་དང་བདམས་སྦྱོང་བསླབ་ཚན་ཙམ་ལས་མེད།མཐོ་རིམ་སློབ་གྲྭ་ཁ་ཤས་སུ་དམངས་ཁྲོད་རྩོམ་རིག་ཐད་ཀྱི་རིག་གཞུང་ཚན་ཁག་གི་མིང་ཙམ་ལས་མེད།ཉེ་ལམ་ལོ་ངོ་བཅུར་ཉེ་བའི་རིང་གི་རིག་གཞུང་ཚན་ཁག་འཛུགས་སྐྲུན་ཁྲོད།དཔལ་འབྱོར་རིག་པ་དང་བཟོ་ཚོང་དོ་དམ་ཚན་རིག་སོགས་སྤྱོད་སྒོ་ཆེ་བའི་རིག་གཞུང་ཚན་ཁག་དག་འཕེལ་རྒྱས་བྱུང་བ་ཧ་ཅང་མགྱོགས་ན་ཡང་།སྲོལ་རྒྱུན་མི་ཆོས་སྐོར་གྱི་རིག་གཞུང་ཚན་ཁག་དག་ཉིན་རེ་བཞིན་ཉམས་པར་གྱུར།དཔེར་ན།ལྗོངས་རྒྱུ་དང་རྩོམ་སྒྲིགདྲུང་ཡིགཁྲིམས་ལུགས།རྩིས་འཁོར།སྤྱི་འབྲེལ།སྡེ་ཁུལ་སྲིད་འཛིན་དོ་དམ་སོགས་རྒྱུགས་ཆེ་བའི་ཆེད་ལས་འགའ་ཤས་ཁ་སྣོན་བྱས་པ་ལྟ་བུ་རེད།ཐོན་སྐྱེད་དང་ལག་ལེན།བདག་གཉེར་བཅས་ཀྱི་ནུས་རྩལ་སྦྱོང་བརྡར་དང་ཁྲིད་སྤེལ་བྱེད་པ་ནི་དེང་རབས་མཐོ་རིམ་སློབ་གྲྭའི་སློབ་གསོའི་འཚོལ་སྙེགས་བྱེད་པའི་མཐར་ཐུག་གི་དམིགས་ཡུལ་དུ་གྱུར་ཡོད།དེ་ནི་ཕལ་ཆེར་བོད་ཀྱི་མཐོ་རིམ་སློབ་གྲྭ་དག་གིས་ད་ལྟའི་བར་དམངས་ཁྲོད་རྩོམ་རིག་ལ་མཐོང་ཆེན་མ་མཛད་པ་དང་དེའི་ཐད་ཀྱི་རིག་གཞུང་ཚན་ཁག་མ་བཙུགས་པའི་རྒྱུ་རྐྱེན་གཙོ་བོ་ཡིན་པར་འདོད།བོད་ཀྱི་དམངས་ཁྲོད་རྩོམ་རིག་གཙོ་བྱས་པའི་སྲོལ་རྒྱུན་མི་ཆོས་སྐོར་གྱི་རིག་གནས་ནི་བོད་མི་རིགས་འདི་འཛམ་གླིང་མི་རིགས་ཀྱི་གྲས་ནས་ཡུན་རིང་འཚོ་བའི་བླ་སྲོག་ལྟ་བུ་ཡིན་པས།བོད་ཀྱི་དམངས་ཁྲོད་རྩོམ་རིག་འཛིན་སྐྱོང་སྤེལ་གསུམ་དང་བོད་རིགས་མང་ཚོགས་ཀྱི་རིག་གནས་འཚོ་བ་ཕུན་སུམ་ཚོགས་པོར་གཏོང་ཆེད།བོད་ཀྱི་དམངས་ཁྲོད་རྩོམ་རིག་གི་ཆེད་ལས་འཛུགས་སྐྲུན་དང་རིག་ཚན་འཛུགས་སྐྲུན།བསླབ་ཚན་མ་ལག་འཛུགས་སྐྲུན་བཅས་ལ་ཤུགས་སྣོན་བྱས་ཏེ་མི་རིགས་ཀྱི་སྲོལ་རྒྱུན་རིག་གནས་དར་སྤེལ་གྱི་དགོས་མཁོར་བསྟུན་ཐུབ་པའི་མ་ལག་འཐུས་ཚང་དང་ཚད་ལྡན་ཞིག་ཆགས་པའི་དགོས་པ་ཤིན་ཏུ་ཆེ་བར་མཐོང་སྟེ་རང་བློས་དཔོག་ཚོད་ཀྱིས་ལྟ་ཚུལ་འགའ་ཞིབ་ཏུ་གླེང་བ་ཡིན།